Twee ernstig beseer toe motor in winkel inploegFoto: Verskaf. Twee mense is baie ernstig beseer toe die motor waarmee hulle gereis het in ’n winkel in Mainweg, Newlands, in die weste van Johannesburg ingeploeg het. Werner Vermaak, woordvoerder van ER24, het gesê die voorval het Sondagoggend plaasgevind. “Toe paramedici by die toneel opdaag, het hulle gesien drie mense was betrokke by die ongeluk. Die motor het aan die kant van die pad gestaan,” het Vermaak gesê. Volgens Vermaak moes die twee insittendes van die motor uit die wrak bevry word. Ná noodbehandeling is hulle na die Helen Joseph-hospitaal vir verdere mediese behandeling gehaas. ’n Derde insittende is ook volgens Vermaak met matige beserings aangetref. Die oorsaak van die ongeluk sal ondersoek word.